Predkladacia správa

Predkladaný materiál „Informácia o stave plnenia štátnych programov výskumu a vývoja v roku 2003“ bol vypracovaný na základe §14, ods. 24 zákona č.132/2002 Z. z. o vede a technike v znení neskorších predpisov. Z tohoto ustanovenia zákona o vede a technike vyplýva pre Ministerstvo školstva SR, ako gestora štátnych programov výskumu a vývoja úloha, „každoročne predkladať vláde SR informáciu o stave plnenia štátnych programov“.

	Východiskom pre vypracovanie materiálu boli podkladové materiály administratívnych garantov štátnych programov výskumu a vývoja (ďalej len „administrátor štátneho programu“) a administratívnych garantov podprogramov štátnych programov  (ďalej len „administrátor podprogramu“), ktorými sú Ministerstvo školstva SR, Ministerstvo hospodárstva SR, Ministerstvo pôdohospodárstva SR, Ministerstvo výstavby a regionálneho rozvoja SR, Ministerstvo práce, sociálnych vecí a rodiny SR a Slovenská akadémia vied. Podkladové materiály uvedení administrátori štátnych programov a administrátori podprogramov poskytli podľa požiadavky z listu ministra školstva č. CD-2004-3943/7931-1:11 zo 16.3. 2004.
	
Predkladaný materiál poskytuje informáciu o zabezpečení plnenia štátnych programov výberom konkrétnych úloh výskumu a vývoja a súčasne poskytuje informáciu o stave plnenia štátnych programov - o stave riešenia vybraných úloh štátnych programov v roku 2003.
	
Základný rámec postupu administrátorov štátnych programov a administrátorov podprogramov pri výbere úloh výskumu a vývoja štátnych programov formou obchodných verejných súťaží stanovil „Metodický postup na zabezpečenie a organizáciu obchodnej verejnej súťaže štátnych programov výskumu a vývoja“. Tento metodický postup vypracovaný Ministerstvom školstva SR určil všetkým administrátorom štátnych programov a administrátorom podprogramov, ako majú postupovať pri organizácii a zabezpečovaní obchodných verejných súťaží.

Ďalším usmernením „Metodickým usmernením pre kontrolu riešenia úloh výskumu a vývoja financovaných zo štátneho rozpočtu“ Ministerstvo školstva SR stanovilo základný rámec pre postup administrátorov štátnych programov a administrátorov podprogramov pri vykonávaní oponentských konaní realizovaných s cieľom kontrolovať stav plnenia štátnych programov v roku 2003.

	V súlade s uvedenými dvomi metodickými usmerneniami, na procese naplnenia riešenia štátnych programov úlohami výskumu a vývoja a kontrole plnenia štátnych programov v roku 2003 participovali rady štátnych programov a rady podprogramov, administrátori štátnych programov a administrátori podprogramov  a gestor štátnych programov.  

Kontrola stavu plnenia štátnych programov v roku 2003 bola uskutočnená oponentskými konaniami, ktoré koordinovalo Ministerstvo školstva SR a realizovali administrátori štátnych programov a administrátori podprogramov. Na základe výsledkov oponentských konaní realizovaných vo februári – apríli 2004 administrátori štátnych programov a administrátori podprogramov vypracovali podkladové materiály, ktoré boli základom pre spracovanie predkladanej informácie. 

Materiál poskytuje informáciu
-	o stave vecného plnenia štátnych programov v roku 2003 (Príloha 1)
-	a o stave finančného zabezpečenia pre plnenie štátnych programov v roku 2003 -  o použití rozpočtových a mimorozpočtových prostriedkov poskytnutých na riešenie štátnych programov v roku 2003 (Príloha 2).

Na základe výšky mimorozpočtových zdrojov (123 757 tis. Sk) použitých na riešenie štátnych programov v roku 2003 možno konštatovať, že práve štátne programy výskumu a vývoja sú jednou z možností, ako väčšou mierou zainteresovať podnikateľskú sféru do podpory výskumu a vývoja (a napĺňať tým požiadavku Lisabonskej stratégie, aby podnikateľské zdroje sa do roku 2010 podieľali 2/3 zdrojov na financovaní výskumu a vývoja). Z informácie vyplýva, že mimorozpočtové zdroje sa na celkovom financovaní štátnych programov podieľali asi 21%-ami.